3. Teoretisk perspektiv

I dette kapittelet er hensikten å presentere et teoretisk perspektiv til forskningsprosjektet, samt å tilføre en forståelse for hvordan læring og kompetanseutvikling hos elever med bruk av videoopptak innen yrkesfag kan gjennomføres. Teorien skal belyse hvilke utfordringer og konsekvenser dette vil gi lærer, veileder og forsker i dette aksjonsforskningsprosjektet.

I læreplanen for Teknikk og industriell produksjon Vg1 står det at opplæringen i felles programfag «*skal gi den enkelte en praktisk, variert og teknisk grunnopplæring og en bred plattform for videre yrkesvalg. Gjennom opplæringen skal elevene utvikle praktiske ferdigheter, faglig innsikt, refleksjon og kritisk vurderingsevne. Det skal fremme elevenes evne til å samhandle med andre og evne til å arbeide selvstendig etter prosedyrer og tegninger og med registrering og dokumentasjon[…] (Kunnskapsdepartementet).*

3.1 Bruk av videoopptak til læring og utvikling

Charlie Ginsburgs oppfinnelse av videoopptakeren fra 1951 har tilført undervisning og forskning nye muligheter til å gjøre avansert observasjon med minimal bruk av hukommelse (Bjørndal, 2013). I forhold til min problemstilling; *Hvordan kan jeg som lærer ved hjelp av videoopptak, stimulere eleven til utvikling av vurderingskompetanse på eget arbeid*? har jeg tenkt at teoriene rundt bruk av videoopptak skal være med på å belyse problemstillingen, og gir meg som lærer en unik mulighet til å kombinere studiens hensikt med videoopptak. – og elevenes interesse for egenutvikling, og kan på den måten gi noe tilbake i form av å stimulere elevenes utvikling med bruk av videoopptak.

Videoopptak har ifølge Bjørndal (2013) lenge vært omtalt og dokumentert som et lovende redskap til læring og utvikling med mange muligheter og innenfor en rekke aktiviteter og profesjoner. Bjørndal (2011) skriver at det er noen fordeler å kunne observere med video. To av hovedfordelene med videoobservasjon er for det første er at videoopptak klarer å holde fast observasjonen fra situasjonen, slik at en slipper å huske de øyeblikkene som ble observert. For det andre at alle de mange detaljene en finner bevart i et videoopptak gjør at en kan få øye på ting som ellers aldri ville blitt lagt merke til. Videoopptak kan derfor verdsettes utfra at det gir informasjon som kan gi gjenopplevelser, nyanser, detaljer, korrigerende oppfatninger, adferd, mønstre, og kontraster som ellers ville være vanskelig å fange og kan derfor gi avgjørende betydninger for refleksjoner over praksis som ellers ikke ville kommet frem uten bruk av videoopptak (Bjørndal, 2011).